Dr  drissigjöhrig Friide, wo usghandlet worden isch, het aber nit lang duurt. Scho 433 v. Chr. hai Korinth und Megara us verschiidene Gründ brobiert d Schbartaner zum Chrieg gege Athen z überrede. D Schbartaner het vor zwei Sache Angscht gha, dass Athen z mächtig wurd, aber vor allem, ass ihre Bund abgschwächt, wurd wenn Verbündeti wurde usdräte, und dass denn d Bedrohig dur d Helote grösser wurd. So hai d Schbartaner jede Summer d Umgäbig vo Athen afo verwüeschte und Athener hai brobiert Hafeschdedt, wo mit Schbarta verbündet gsi si, z erobere. 430 v. Chr. het a Süüchi ä Viertel vo dr Bevölkerig vo Athen umbrocht, under ihne dr Perikles, wo d Athener zum Chrieg überredet het. 425 v. Chr. het Schbarta vorgschlage Friide z mache, aber d Athener under em Kleon hai abglähnt. 422 v. Chr. si dr Kleon und dr schbartanisch General Basidas bi Amphipolis gfalle und dr Nikias het e Friide chönne verhandle.